Yubu 3
Yubu okok ni kono pe ginywale
1-Ka man otum Yubu oŋamo doge, olamo nino ma yam ginywale iye 2Yubu owacci,
3“Wek nino ma yam ginywala iye orweny woko matwal,
ki wor ma yam giloko iye ni,
‘Doŋ gigamo latin laco.’
4Wek en nino ca obed macol!
Lubaŋa ma tye malo pe oyeny,
leŋpiny mo pe omeny nino-nu.
5Wek mutu ki piny ma ocido licuc aye ogam.
Wek pol obed i wiye,
cido piny me dyeceŋ bene omiye lworo.
6Wor meno, wek piny ma ocido licuc omake,
wek pe olim yomcwiny i kin nino me mwaka,
pe obin i kin wel dwe.
7Eyo, wek wor meno obed lalur,
dwan daŋŋe me yomcwiny pe owinnye iye.
8Wek jo ma gilamo nino gulam en,
gin jo ma gitwero lwoŋo Min Kulu*.
9Wek lakalatwe me kwarpiny gudok col,
okur leŋpiny ento pe onoŋ, pe onen waŋ cen me odiko;
10pien yam pe oloro doggola ma i i maa woko,
kadi kano ayelayela ki i waŋa.
11“Piŋo pe ato i kare me nywala?
Piŋo kwona pe otum cut ka aa ki i ic?
12Piŋŋ yam apoto i wi coŋ maa?
Piŋo tunone ogama, wek adote?
13Pienno do kono ceŋ abuto piny mot lilwe,
kono anino, dok kono noŋo atye ka yweyo,
14kacel ki luker ki luryeko me lobo,
ma yam gugero odigi mabeco,
15nyo ki rwodi ma yam gitye ki lonyo,
ma gupoŋo odigi ki limo
16Piŋo yam pe abedo macalo latin abwoga ma gikano,
macalo latin ma pe oneno der cen?”
17Ki kunnu jo maraco pe doŋ gikelo ayela,
ki kunnu jo muol gitye ka yweyo.
18Kunnu lumabuc gibedo mot kacel,
ma pe doŋ giwinyo dwan ladit tic.
19Jo matino ki ludito gitye kunnu,
opii noŋo gigonyo woko ki i twer pa rwotgi.
20“Piŋo gimiyo leŋpiny bot ŋat ma tye ki can,
piŋo gimiyo kwo bot jo ma cwinygi kec?
21-Giparo pi to, ento to pe bino,
gikwinyo ŋom pire makato pi lim mukanne.
22Jo-nu cwinygi kwe atika,
ci cwinygi bedo yom ka giyikogi i lyel.
23Piŋo gimiyo leŋpiny bot dano ma yo orwenye,
ma Lubaŋa orume ki cel?
24Pien aomo cwinya macalo acamo kwon,
curra mol woko macalo pii.
25Pien gin maca ma alworo-ni bino i koma,
kit giri ma poto cwinya oetimme i koma.
26Kwecwiny pe bota, kadi bedo mot;
pe atye ki yweyo, ento ayelayela aye bino teretere.”